ครม.ไฟเขียวก่อสร้างท่าอากาศยานเบตง วงเงิน 1.9 พันลบ.
ครม.ไฟเขียวก่อสร้างท่าอากาศยานเบตง จ.ยะลา วงเงิน 1.9 พันลบ. พร้อมประกาศให้ตั้งโรงงานที่ใช้อ้อยเป็นวัตถุดิบ ต้องมีระยะห่างกว่า 50 กม. จากเขตโรงงานน้ำตาลที่ได้รับอนุญาตแล้ว
6 ต.ค. 2558

พล.ต.สรรเสริญ แก้วกำเนิด รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติอนุมัติก่อสร้างท่าอากาศยานเบตง จ.ยะลา วงเงิน 1,900 ล้านบาท ตามที่กระทรวงคมนาคม โดยขอมติให้สำนักงบประมาณจัดสรรงบประมาณรายจ่าย 3 ปี (ปี 59-61) เพื่อสร้างทางวิ่ง 1 ทาง ความยาวประมาณ 1,800 เมตร, ทางขับ, ลานจอดเครื่องบิน, อาคารที่พักผู้โดยสาร และอาคารประกอบอื่นๆ รวมทั้งค่าจ้างการควบคุมงานด้วย ซึ่งจะรองรับเครื่องบินขนาด 50-70 ที่นั่งได้
สำหรับปัญหาและอุปสรรคของโครงการนี้คือ กระทรวงคมนาคมได้รับงบประมาณมา 304 ล้านบาทตั้งแต่ปี 2549 ซึ่งอยู่นอกเหนืองบ 1,900 ล้านบาท โดยได้นำเงินจำนวน 304 ล้านบาทไปดำเนินการทางด้านวิศวกรรม เศรษฐศาสตร์ สิ่งแวดล้อม การศึกษาผลกระทบ สำรวจออกแบบวิศวกรรม สถาปัตย์ รวมทั้งจัดหาที่ดิน 920 ไร่ ซึ่งตอนนี้อุปสรรคคือยังจัดหาที่ดินได้ไม่ครบ 920 ไร่ ยังขาดอยู่ประมาณ 14 ไร่กว่าๆ ซึ่งเป็นของประชาชนจำนวน 19 ราย ยังอยู่ระหว่างเจรจาและคาดว่าจะสามารถเจรจาได้
อย่างไรก็ตาม ด้านผลตอบแทนทางการเงินมูลค่าปัจจุบันสุทธิ (NPV) อาจจะน้อย แต่ถ้าดูความเหมาะสมในมิติของการขยายตัวทางเศรษฐกิจหรือมิติของความมั่นคงถือว่าทาอากศยานเบตงมีความจำเป็นอย่างมาก
“วันนี้คณะรัฐมนตรี มีมติเห็นชอบให้ดำเนินโครงการนี้ แต่ขอให้รับความคิดของหน่วยที่เกี่ยวข้องไปพิจารณาประกอบด้วย คือ 1.ให้คำนึงถึงความเหมาะสมของขนาดพื้นที่และการสร้างอาคารที่พักผู้โดยสารให้สอดคล้องปริมาณการจราจรที่จะมาใช้บริการจริงๆ 2.ดูรายละเอียดการย้ายถิ่นฐานของนกในพื้นที่ แม้ว่าจะผ่านด้าน EIA มาแล้ว แต่ก็เป็นความห่วงใยของที่ประชุม ครม.” พล.ต.สรรเสริญ กล่าว
นอกจากนี้ที่ประชุมคณะรัฐมนตรีมีมติอนุมัติในหลักการร่างประกาศกระทรวงอุตสาหกรรม เรื่อง การให้ตั้งโรงงานที่ใช้อ้อยเป็นวัตถุดิบในทุกท้องที่ทั่วราชอาณาจักร พ.ศ. …. ตามที่กระทรวงอุตสาหกรรมเสนอ
โดยสาระสำคัญของร่างประกาศ มีดังนี้
1. กำหนดบทนิยาม คำว่า “โรงงานทุกประเภทหรือชนิด” “โรงงานน้ำตาล”
2. กำหนดการตั้งโรงงานทุกประเภทหรือชนิดที่ใช้อ้อยเป็นวัตถุดิบโดยตรงในการผลิตให้กระทำได้เมื่อโรงงานที่จะตั้งนั้น
   2.1 มีระยะห่างจากเขตโรงงานน้ำตาลที่ได้รับอนุญาตไว้แล้วไม่น้อยกว่า 50 กิโลเมตร โดยการวัดระยะเป็นเชิงเส้นตรง
   2.2 กรณีระยะห่างตามข้อ 2.1 น้อยกว่า 50 กิโลเมตร ต้องมีการใช้อ้อยเป็นวัตถุดิบในปริมาณไม่เกินกำลังการผลิต 300 ตันต่อวัน
   2.3 กำหนดเงื่อนไขการพิจารณาของผู้อนุญาตให้ตั้งโรงงาน ผู้ที่จะขอตั้งโรงงานต้องมีหลักฐานการรับรองว่าการตั้งโรงงานอยู่ในเกณฑ์ตามที่กำหนดจาก            สำนักงานคณะกรรมการอ้อยและน้ำตาลทราย
   2.4 กำหนดให้คำขอตั้งโรงงานฯ ที่ได้ยื่นไว้ก่อนวันที่ประกาศนี้ใช้บังคับแต่ยังพิจารณาไม่แล้วเสร็จ ให้นำหลักเกณฑ์ตามประกาศนี้มาใช้บังคับการพิจารณา          อนุญาตให้ตั้งโรงงาน